На основу члана 119.став 1. тачка 1. Закона о основама система образовања и васпитања („Сл.гласник РС“број 88/17, 27/18-др.закон, 10/19, 27/18-др.закон, 6/20 и 129/21), на основу члана 119. став 1. тачка 1. Статута ОШ „Јован Шербановић“ Рановац, на седници Школског одбора одржаној дана 17.10.2022. године у ОШ“Јован Шербановић“ у Рановцу донет је

**ПРАВИЛНИК О ПОХВАЉИВАЊУ И НАГРАЂИВАЊУ УЧЕНИКА**

**I ВАСПИТНИ ЦИЉЕВИ ДОДЕЉИВАЊА НАГРАДА И ДРУГИХ ПРИЗНАЊА**

**Члан 1.**

Похвале, награде и дипломе додељују се ученику или групи ученика, за остварене резултате у настави из појединих предмета, наставне области, односно за општи успех, као и за испољене посебне способности и склоности у стваралачким, слободним и осталим ваннаставним активностима.

**Члан 2**.

Додељивање похвала, награда и диплома, мотивише ученике добитнике да истрају у залагању за постизањем бољег успеха у настави и других вредних резултата, упућује се на свестрано развијање личности ученика и уноси такмичарски дух, тј. мобилише све остале ученике да се ангажују у раду.

Врсте диплома, односно награда и ближе услове за њихово додељивање прописује министар.

**II ВРСТЕ ПОХВАЛА, НАГРАДА И ДИПЛОМА И ОРГАНИ КОЈИ ДОНОСЕ ОДЛУКЕ**

**Члан 3.**

Овим Правилником се утврђују следеће похвале:

**Похвале Наставничког већа и то:**

1. „*Похвала“* која се додељује ученицима који испуњавају један од два критеријума:

а) за континуиран рад и успех у настави, тј. одличан успех на крају наставне године

и/или

б) уредност у похађању наставе и примерно владање.

2. „*Похвала“* за ученике који су поред одличног успеха и примерног владања освојили једно од прва три места на такмичењима која организује Министарство просвете науке и технолошког развоја РС, почевши од општинског такмичења ка вишим нивоима, односно на смотрама, конкурсима, изложбама и спортским такмичењима.

3. Похвала „*Ученик генерације“*

**Члан 4.**

Одељењски старешина на седници Одељењских већа предлаже ученике које треба похвалити.

**Члан 5.**

Одлуку о похваљивању ученика за одличан општи успех, примерно владање и уредно похађање наставе доноси Наставничко веће на предлог Одељенског већа на крају наставне године.

Евиденција о ученицима из става 1 овог члана уноси се у ђачку књижицу.

Одлуку о похваљивању ученика који су, поред одличног успеха и примерног владања, освојили једно од прва три места на такмичењима која организује Министарство просвете науке и технолошког развоја РС, почевши од општинског такмичења ка вишим нивоима, односно на смотрама, конкурсима, изложбама и спортским такмичењима, доноси Наставничко веће на предлог Одељенског већа на крају наставне године.

Евиденција о ученицима из претходног става уноси се у Књигу похвала.

Похвале се читају преко Књиге похвала у свим одељењима.

Фотографије похваљених ученика биће истакнуте на ФБ страници школе и у школском холу.

**Члан 6.**

У Школи се на крају сваке наставне године додељује посебна похвала “Ученик генерације”.

Похвала се додељује ученику завршног разреда који се у својој генерацији највише истакао у учењу и владању.

Кандидат за доделу похвале “Ученик генерације” мора имати примерно владање.

Кандидату за ученика генерације припадају бодови по основу успеха на такми­чењима из наставних предмета у организацији Министарства просвете или признатих од стране тог министарства.

1. За успех на школском такмичењу ученику припада:

- за освојено прво место – 3 бода;

- за освојено друго место – 2 бода;

- за освојено треће место – 1 бод.

2. За успех на општинском такмичењу ученику припада:

- за освојено прво место – 5 бодова;

- за освојено друго место – 4 бода;

- за освојено треће место – 3 бода.

3. За успех на градском такмичењу ученику припада:

- за освојено прво место – 10 бодова;

- за освојено друго место – 8 бодова;

- за освојено треће место – 6 бодова.

4. За успех на републичком такмичењу ученику припада:

- за освојено прво место – 20 бодова;

- за освојено друго место – 18 бодова;

- за освојено треће место – 15 бодова.

5. За успех на такмичењу вишег ранга ученику припада:

- за освојено прво место – 40 бодова;

- за освојено друго место –30 бодова;

- за освојено треће место – 25 бодова.

У случају да је резултат ученика постигнут у пару или тимским радом, односно екипно, ученицима који су учествовали у постизању резултата признаје се број бодова пропорционално броју чланова екипе.

Предлог за избор ученика генерације утврђује одељењски старешина ученика или надлежно одељењско веће најкасније на седници на којој се утврђују успех и владање ученика на крају наставне године.

Предлог се подноси у писменом облику и треба да буде образложен, уз навође­ње података о успеху и владању ученика.

Предлог се подноси директору, одмах после седнице Одељењског већа на којој су утврђени успех и владање ученика на крају наставне године.

По истицању рока за достављање иницијативе директор именује трочлану комисију, у чијем саставу су, стручни сарадник, и два наставника (један из разредне а други из предметне наставе).

Задатак комисије је да провери податке о успеху и владању ученика, да на основу тако проверених података сваком кандидату утврди бодове по основу успеха на такмичењима и да на основу тако утврђених бодова сачини ранг листу и кандидата с највишим бројем бодова предложи наставничком већу за доделу похвале “Ученик генерације”.

У случају да највећи број бодова имају два или више ученика, комисија ће наставничком већу предложити да се похвала “Ученик генерације” додели ученику који има највећи број бодова на завршном испиту.

У случају да постоји само један кандидат за похвалу "Ученика генерације", предлог даје одељењски старешина на седници Одељењског већа које предлог прослеђује Наставничком већу на одлучивање.

У састав комисије не може ући наставник који предаје или је предавао неком од предложених кандидата, нити наставник код којег постоје разлози који доводе у сумњу његову непристрасност приликом бодовања.

Наставничко веће доноси одлуку о додели похвале “Ученик генерације".

Наставничко веће одлуку доноси већином гласова од укупног броја чланова и та одлука је коначна

Фотографија ученика генерације са подацима о његовом животу и раду објављује се на ФБ страници школе и холу школе.

**Члан 7.**

**Директор, на основу Одлуке Наставничког већа, доноси решење о проглашењу "Ученика генерације".**

**Члан 8.**

**Решење директора Школе о доделу похвале "Ученик генерације" је коначно**

**Члан 9.**

Ученик може добити следеће награде:

1) књигу за завршен први разред (добијају сви ученици првог разреда);

2) књигу на крају наставне године за постигнут одличан општи успех, примерно владање и/или уредно похађање наставе (за ученике од II до VIII разреда);

3) књигу на крају школовања за носиоце дипломе "Вук Караџић";

4) књигу на крају школовања за носиоца похвале "Ученик генерације";

4а) ученик генерације, поред награде у облику књиге, може добити и награду у облику бесплатне екскурзије, летовања, зимовања или у облику другог примереног поклона, у складу са могућностима Школе, донатора или спонзора.

5) књигу и Захвалницу за освојено једно од прва три места на такмичењима која организује Министарство просвете науке и технолошког развоја РС, почевши од општинског такмичења ка вишим нивоима, односно на смотрама, конкурсима, изложбама и спортским такмичењима.

Ученик из претходне тачке, у складу са могућностима школе може бити награђен и:

1) бесплатним уџбеницима,

2) бесплатном екскурзијом,

3) другим примереним поклоном.

Награда из претходне тачке додељује се на основу одлуке Наставничког већа о награђеним ученицима, и уручује на Дану школе.

**Члан 10.**

Дипломе „Вук Караџић” додељује се ученику за изузетан општи успех у учењу и примерном владању.

Диплома за изузетан успех из појединог наставног предмета додељује се ученику за предмете утврђене овим правилником (у даљем тексту: посебна диплома).

Диплома „Вук Караџић” додељује се ученику:

1) ако од петог до осмог разреда на крају сваке школске године постигне одличан успех из свих предмета прописаних насатвним планом и програмом и примерно владање; и

2) ако, поред постигнутог одличног успеха **из свих предмета прописаних наставним планом и програмом\*** и примерног владања добије најмање једну посебну диплому или једну од прве три награде на општинском или градском такмичењу.

**Члан 11.**

Посебна диплома додељује се ученику за наставни предмет који је изучаван најмање две школске године ако:

1) постигне најмање врло добар општи успех и примерно владање на крају сваке школске године;

2) постигне одличан успех их тог наставног предмета на крају сваке школске године;

3) добије једну од прве три награде на општинском или градском такмичењу.

Ако није организовано општинско или градско такмичење из одређеног наставног предмета, посебна диплома додељује се ученику који поред услова из тач. 1. и 2. овог члана испољи посебну способност и склоност за тај наставни предмет и постигне потпуније и шире познавање његовог садржаја него што је предвиђено наставним планом и програмом.

**Члан 12.**

Ученику се додељује посебна диплома за следеће наставне предмете:

1) српски језик;

2) матерњи језик за ученике припаднике националне мањине;

3) страни језик;

4) историја;

5) географија;

6) биологија;

7) математика;

8) физика;

9) хемија,

10) музичка култура;

11) ликовна култура;

12) физичко васпитање.

**Члан 13.**

Диплома „Вук Караџић”, изузетно, може се доделити ученику који из објективних разлога не постигне одличан успех у свим резредима из предмета за које је поред залагања потребна и одговарајућа способност као: музичка култура, ликовна култура и физичко васпитање.

**Члан 14.**

Ученику коме је додељена Диплома „Вук Караџић” може се доделити и једна или више посебних диплома, под условима утврђеним овим правилником.

**Члан 15.**

Диплому „Вук Караџић” и посебну диплому додељује школа ученику на предлог наставничког већа.

Наставничко веће школе утврђује да ли предложени ученици испуњавају услове утврђене овим правилником за додељивање одговарајуће дипломе и доноси одлуку којим се ученицима додељује Диплома „Вук Караџић”, а којима посебна диплома из члана 6. овог правилника.

Поступак за доделу диплома из става 1. овог члана покреће одељењско веће школе.

**ЗАВРШНЕ ОДРЕДБЕ**

**Члан 16.**

**Овај правилник ступа на снагу осмог дана од дана објављивања на огласној табли Школе**

**Правилник је објављен на огласној табли Школе дана \_\_\_\_\_\_\_\_\_\_. године.**

**Овај Правилник ступа на снагу \_\_\_\_\_\_\_\_\_. године**

**Даном ступања на снагу овог Правилника престају да важе одредбе Правилника о награђивању и награђивању ученика број \_\_\_\_\_\_\_\_\_\_\_ од \_\_\_\_\_\_\_\_\_\_.године**

**Председник Школског одбора**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Робин Грбиновић**